ประกาศคณะกรรมการกำกับและส่งเสริมการประกอบธุรกิจประกันภัย เรื่อง หลักเกณฑ์และเงื่อนไขในการออกใบอนุญาต และการต่ออายุใบอนุญาตให้นิติบุคคลเป็นนายหน้าประกันวินาศภัย พ.ศ. 2554

ประกาศคณะกรรมการกำกับและส่งเสริมการประกอบธุรกิจประกันภัย

ประกาศคณะกรรมการกำกับและส่งเสริมการประกอบธุรกิจประกันภัย
เรื่อง
หลักเกณฑ์และเงื่อนไขในการออกใบอนุญาต และการต่ออายุใบอนุญาต
ให้นิติบุคคลเป็นนายหน้าประกันวินาศภัย
พ.ศ. ๒๕๕๔[๑]

อาศัยอำนาจตามความในมาตรา ๖๘ วรรคสอง
แห่งพระราชบัญญัติประกันวินาศภัย พ.ศ. ๒๕๓๕ มาตรา ๓ (๑)
แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๕๐
และมาตรา ๗๒ วรรคสาม แห่งพระราชบัญญัติประกันวินาศภัย พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติประกันวินาศภัย
(ฉบับที่ ๒) พ.ศ. ๒๕๕๑ ประกอบกับมติที่ประชุมคณะกรรมการกำกับและส่งเสริมการประกอบธุรกิจประกันภัย
ครั้งที่ ๘/๒๕๕๔ เมื่อวันที่ ๓๑ สิงหาคม พ.ศ. ๒๕๕๔
คณะกรรมการกำกับและส่งเสริมการประกอบธุรกิจประกันภัยออกประกาศไว้ ดังต่อไปนี้

ข้อ ๑  ประกาศนี้
เรียกว่า ประกาศคณะกรรมการกำกับและส่งเสริมการประกอบธุรกิจประกันภัย
เรื่อง หลักเกณฑ์และเงื่อนไขในการออกใบอนุญาต
และการต่ออายุใบอนุญาตให้นิติบุคคลเป็นนายหน้าประกันวินาศภัย พ.ศ. ๒๕๕๔

ข้อ ๒  ประกาศนี้ให้ใช้บังคับตั้งแต่วันที่
๑ มกราคม พ.ศ. ๒๕๕๕ เป็นต้นไป

ข้อ ๓  ให้ยกเลิก
(๑) ประกาศคณะกรรมการกำกับและส่งเสริมการประกอบธุรกิจประกันภัย เรื่อง
หลักเกณฑ์และเงื่อนไขในการออกใบอนุญาตให้นิติบุคคลประเภทสถาบันการเงินเป็นนายหน้าประกันวินาศภัย
พ.ศ. ๒๕๕๑ ลงวันที่ ๒๐ สิงหาคม พ.ศ. ๒๕๕๑
(๒) ประกาศคณะกรรมการกำกับและส่งเสริมการประกอบธุรกิจประกันภัย
เรื่อง หลักเกณฑ์และเงื่อนไขในการออกใบอนุญาตให้นิติบุคคลเป็นนายหน้าประกันวินาศภัย
พ.ศ. ๒๕๕๒ ลงวันที่ ๒๓ มิถุนายน พ.ศ. ๒๕๕๒
(๓) ประกาศคณะกรรมการกำกับและส่งเสริมการประกอบธุรกิจประกันภัย
เรื่อง
หลักเกณฑ์และเงื่อนไขในการออกใบอนุญาตให้นิติบุคคลประเภทสถาบันการเงินเป็นนายหน้าประกันวินาศภัย
(ฉบับที่ ๒) พ.ศ. ๒๕๕๔ ลงวันที่ ๒๘ กรกฎาคม พ.ศ. ๒๕๕๔

ข้อ ๔  ในประกาศนี้
คณะกรรมการ หมายความว่า
คณะกรรมการกำกับและส่งเสริมการประกอบธุรกิจประกันภัย
เงินกองทุน หมายความว่า
สินทรัพย์ส่วนที่เกินกว่าหนี้สินของนิติบุคคล
ที่ได้รับใบอนุญาตเป็นนายหน้าประกันวินาศภัยตามกฎหมายว่าด้วยการประกันวินาศภัย
บริษัท หมายความว่า
บริษัทที่ได้รับใบอนุญาตประกอบธุรกิจประกันวินาศภัยตามกฎหมายว่าด้วยการประกันวินาศภัยและหมายความรวมถึงสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักรตามกฎหมายว่าด้วยการประกันวินาศภัย
นายทะเบียน หมายความว่า
เลขาธิการคณะกรรมการกำกับและส่งเสริมการประกอบธุรกิจประกันภัย
หรือผู้ซึ่งเลขาธิการคณะกรรมการกำกับและส่งเสริมการประกอบธุรกิจประกันภัยมอบหมาย
สถาบันการเงิน หมายความว่า
สถาบันการเงินตามกฎหมายว่าด้วยธุรกิจสถาบันการเงิน และให้หมายความรวมถึงสถาบันการเงินที่มีกฎหมายเฉพาะจัดตั้งขึ้น

หมวด ๑
หลักเกณฑ์และเงื่อนไขของนิติบุคคลที่จะขอรับใบอนุญาตเป็นนายหน้าประกันวินาศภัย

ข้อ ๕  นิติบุคคลที่จะขอรับใบอนุญาตเป็นนายหน้าประกันวินาศภัยตามประกาศฉบับนี้ได้จะต้องเป็นไปตามหลักเกณฑ์และเงื่อนไข
ดังต่อไปนี้
(๑) เป็นบริษัทจำกัดตามประมวลกฎหมายแพ่งและพาณิชย์
บริษัทมหาชนจำกัดตามกฎหมายว่าด้วยบริษัทมหาชนจำกัด หรือสถาบันการเงิน
(๒) มีสำนักงานใหญ่ในประเทศไทย
(๓) มีวัตถุประสงค์ประกอบกิจการเป็นนายหน้าประกันวินาศภัย
(๔) มีผู้ถือหุ้นได้ใช้เงินในหุ้นแล้ว หรือมีทุนชำระแล้ว
ไม่ต่ำกว่าสองล้านบาท แล้วแต่กรณี
(๕)
ผู้มีอำนาจลงนามผูกพันนิติบุคคลหรือผู้มีอำนาจในการจัดการกิจการนายหน้าประกันวินาศภัยต้องสอบความรู้ตามข้อ
๗
(๖)
มีพนักงานหรือลูกจ้างที่ได้รับใบอนุญาตเป็นนายหน้าประกันวินาศภัยตามกฎหมายว่าด้วยการประกันวินาศภัยเป็นผู้ทำการแทนนิติบุคคลดังกล่าว
(๗)
ไม่เคยถูกเพิกถอนใบอนุญาตเป็นนายหน้าประกันวินาศภัยในระยะเวลาห้าปีก่อนวันขอรับใบอนุญาต

หมวด ๒
การขอรับใบอนุญาต

ข้อ ๖  นิติบุคคลที่ประสงค์จะขอรับใบอนุญาตเป็นนายหน้าประกันวินาศภัย
ให้ยื่นคำขอรับใบอนุญาตเป็นนายหน้าประกันวินาศภัยตามแบบที่นายทะเบียนกำหนด
พร้อมเอกสารหลักฐาน ดังต่อไปนี้
(๑) รายละเอียด หลักฐาน และข้อมูลของนิติบุคคล
(๒) รายละเอียดเกี่ยวกับการประกอบธุรกิจนายหน้าประกันวินาศภัย
(ก) แนวนโยบายและแผนการประกอบธุรกิจ
นายหน้าประกันวินาศภัยในระยะเวลาไม่น้อยกว่าสองปีข้างหน้า เช่น เงินลงทุน รายได้
ค่าใช้จ่าย
ปริมาณธุรกรรมแผนการจัดการทรัพยากรบุคคลในการเสนอขายผลิตภัณฑ์ประกันภัยของนิติบุคคล
และบริการที่เกี่ยวเนื่องกับการประกอบธุรกิจนายหน้าประกันวินาศภัย เป็นต้น
(ข) แผนภาพแสดงขั้นตอนการปฏิบัติงาน ระบบงาน บุคลากร
และเทคโนโลยีที่ใช้ในการประกอบธุรกิจนายหน้าประกันวินาศภัย ซึ่งต้องมีรายละเอียด
ขั้นตอนเกี่ยวกับระบบงานอย่างน้อย ดังต่อไปนี้
๑)
การรับเบี้ยประกันภัยและการออกเอกสารแสดงการรับเงินของบริษัทให้แก่ผู้เอาประกันภัยทุกครั้งที่มีการรับเบี้ยประกันภัยในนามบริษัท
๒) การนำส่งเบี้ยประกันภัยให้แก่บริษัท
๓) การส่งรายงานตามแบบและรายการที่คณะกรรมการหรือนายทะเบียนกำหนด
(ค)
รายละเอียดเกี่ยวกับสำนักงานและสาขาที่จะประกอบธุรกิจนายหน้าประกันวินาศภัยอย่างน้อย
ดังต่อไปนี้
๑) สถานที่ตั้ง
๒) พื้นที่ใช้สอย
และอุปกรณ์สำนักงานที่เหมาะสมพร้อมดำเนินกิจการนายหน้าประกันวินาศภัยและมีสัดส่วนที่ชัดเจน
๓) ผู้ที่จะเป็นผู้จัดการสาขาหรือผู้บริหารสาขา
ต้องได้รับใบอนุญาตเป็นนายหน้าประกันวินาศภัย และไม่มีลักษณะต้องห้ามตามข้อ ๑๓
๔)
รายชื่อนายหน้าประกันวินาศภัยที่จะปฏิบัติงานในสำนักงานอย่างน้อยห้าคน และในแต่ละสาขาอย่างน้อยสามคน
ทั้งนี้ นิติบุคคลไม่ต้องแสดงรายละเอียดตาม (ค) ๒) (ค) ๓) และ (ค) ๔)
หากสำนักงานหรือสาขานั้นจำกัดการประกอบธุรกิจนายหน้าประกันวินาศภัยเฉพาะกรมธรรม์ประกันภัยรายย่อย
(ไมโครอินชัวรันส์)
โดยผู้ที่ประสงค์จะเอาประกันภัยต้องติดต่อทำประกันภัยกับบริษัทโดยตรง

ข้อ ๗  เมื่อได้ยื่นคำขอรับใบอนุญาตเป็นนายหน้าประกันวินาศภัยแล้ว
นิติบุคคลต้องส่งผู้แทนนิติบุคคลที่มีอำนาจลงนามผูกพันนิติบุคคลหรือผู้มีอำนาจในการจัดการกิจการนายหน้าประกันวินาศภัยอย่างน้อยสองคน
เข้ารับการทดสอบความรู้เกี่ยวกับการประกันวินาศภัยตามที่นายทะเบียนกำหนด
ผู้แทนนิติบุคคลที่เข้ารับการทดสอบความรู้ตามวรรคหนึ่ง
ต้องเป็นผู้ได้รับใบอนุญาตเป็นนายหน้าประกันวินาศภัยมาแล้วไม่น้อยกว่าหนึ่งปีก่อนวันยื่นคำขอรับใบอนุญาต
มีความเข้าใจในการประกอบธุรกิจนายหน้าประกันวินาศภัย
ไม่เคยเป็นผู้มีอำนาจลงนามผูกพันนิติบุคคลหรือผู้มีอำนาจในการจัดการกิจการนายหน้าประกันวินาศภัยของนิติบุคคล
ที่เคยฝ่าฝืนหรือไม่ปฏิบัติตามหลักเกณฑ์ วิธีการและเงื่อนไขที่นายทะเบียนหรือคณะกรรมการประกาศกำหนดในระยะเวลาหนึ่งปีก่อนวันสอบ
และไม่เคยเป็นกรรมการ ผู้จัดการ
หรือบุคคลซึ่งมีอำนาจกระทำการแทนบริษัทประกันวินาศภัยหรือบริษัทประกันชีวิตในช่วงเวลาที่บริษัทนั้นถูกเพิกถอนใบอนุญาตประกอบธุรกิจประกันวินาศภัยหรือใบอนุญาตประกอบธุรกิจประกันชีวิต
เว้นแต่
เป็นผู้ซึ่งนายทะเบียนด้วยความเห็นชอบของคณะกรรมการแต่งตั้งให้ดำรงตำแหน่งเช่นว่านั้นในช่วงเวลาดังกล่าว

ข้อ ๘  นายทะเบียนจะออกใบอนุญาตเป็นนายหน้าประกันวินาศภัยให้แก่นิติบุคคล
เมื่อมีคุณสมบัติครบถ้วนตามประกาศนี้
และผู้แทนนิติบุคคลที่มีอำนาจลงนามผูกพันนิติบุคคลหรือผู้มีอำนาจในการจัดการกิจการนายหน้าประกันวินาศภัยได้ผ่านการทดสอบความรู้ตามข้อ
๗ และชำระค่าธรรมเนียมการออกใบอนุญาตเรียบร้อยแล้ว

หมวด ๓
หลักเกณฑ์และเงื่อนไขทั่วไปในการประกอบธุรกิจของนิติบุคคลที่ได้รับใบอนุญาต
เป็นนายหน้าประกันวินาศภัย

ข้อ ๙  นิติบุคคลผู้ได้รับใบอนุญาตเป็นนายหน้าประกันวินาศภัยต้องปฏิบัติตามแนวนโยบาย
แผนงาน ระบบงาน และเงื่อนไขต่าง ๆ ที่ได้รับอนุญาต รวมทั้งหลักเกณฑ์และเงื่อนไขที่กำหนดไว้ในประกาศนี้

ข้อ ๑๐  นิติบุคคลผู้ได้รับใบอนุญาตเป็นนายหน้าประกันวินาศภัยต้องมีผู้แทนนิติบุคคลที่มีอำนาจลงนามผูกพันนิติบุคคลหรือผู้มีอำนาจในการจัดการกิจการนายหน้าประกันวินาศภัยอย่างน้อยสองคนที่ผ่านการทดสอบความรู้ตามข้อ
๗ ปฏิบัติงานตลอดเวลาที่ประกอบธุรกิจนายหน้าประกันวินาศภัย

ข้อ ๑๑  การประกอบธุรกิจนายหน้าประกันวินาศภัยโดยตรง
ต้องมีผู้ปฏิบัติงานที่ได้รับใบอนุญาตเป็นนายหน้าประกันวินาศภัย
และการประกอบธุรกิจนายหน้าประกันวินาศภัยต่อ
ต้องมีผู้ปฏิบัติงานที่ได้รับใบอนุญาตเป็นนายหน้าประกันวินาศภัยและผ่านการสอบความรู้เกี่ยวกับการประกันภัยต่อด้วย
ไม่น้อยกว่าสามคน

ข้อ ๑๒  สำนักงานและสาขาของนิติบุคคลต้องมีลักษณะสำคัญ
ดังต่อไปนี้
(๑) มีพื้นที่ใช้สอย
และอุปกรณ์สำนักงานที่เหมาะสมพร้อมดำเนินกิจการนายหน้าประกันวินาศภัยและมีสัดส่วนที่ชัดเจน
(๒) แสดงใบอนุญาตเป็นนายหน้าประกันวินาศภัย
มีป้ายชื่อและข้อความให้เห็นโดยชัดเจนว่าเป็นการดำเนินการในฐานะนายหน้าประกันวินาศภัย
(๓) มีนายหน้าประกันวินาศภัยปฏิบัติงานประจำ ณ สำนักงานและแต่ละสาขา
ไม่น้อยกว่าหนึ่งคน เพื่อบริการประชาชนและให้คำชี้แจงต่อนายทะเบียนหรือพนักงานเจ้าหน้าที่
ความใน (๑) และ (๓) มิให้ใช้บังคับ
หากสำนักงานหรือสาขานั้นจำกัดการประกอบธุรกิจนายหน้าประกันวินาศภัยเฉพาะกรมธรรม์ประกันภัยรายย่อย
(ไมโครอินชัวรันส์)
โดยผู้ที่ประสงค์จะเอาประกันภัยต้องติดต่อทำประกันภัยกับบริษัทโดยตรง

ข้อ ๑๓  ห้ามนิติบุคคลตั้งหรือยอมให้บุคคลซึ่งมีลักษณะต่อไปนี้เป็นหรือทำหน้าที่นายหน้าประกันวินาศภัย
หรือบุคคลผู้ที่มีอำนาจในการจัดการกิจการนายหน้าประกันวินาศภัย
(๑) บุคคลที่ไม่ได้รับใบอนุญาตเป็นนายหน้าประกันวินาศภัย
(๒) บุคคลที่เคยถูกเพิกถอนใบอนุญาตเป็นนายหน้าประกันวินาศภัยหรือใบอนุญาตเป็นตัวแทนประกันวินาศภัย
ในระยะเวลาห้าปีก่อนวันขอรับใบอนุญาต
(๓)
บุคคลที่เป็นนายหน้าประกันวินาศภัยผู้ทำการแทนนิติบุคคลอื่นที่ได้รับใบอนุญาตเป็นนายหน้าประกันวินาศภัยในเวลาเดียวกัน
(๔) บุคคลที่เป็นกรรมการ ผู้จัดการ สมุห์บัญชี
หรือพนักงานผู้ที่มีอำนาจในการจัดการกิจการของบริษัทในเวลาเดียวกัน
(๕) บุคคลที่เป็นกรรมการ หุ้นส่วนผู้จัดการ
หรือผู้มีอำนาจกระทำการแทนนิติบุคคลอื่นที่ได้รับใบอนุญาตเป็นนายหน้าประกันวินาศภัยในเวลาเดียวกัน
(๖)
บุคคลที่เคยต้องคำพิพากษาถึงที่สุดให้ลงโทษจำคุกในความผิดเกี่ยวกับทรัพย์ที่กระทำโดยทุจริต
(๗) บุคคลล้มละลาย
(๘) บุคคลวิกลจริตหรือจิตฟั่นเฟือนไม่สมประกอบ
(๙) บุคคลที่เป็นตัวแทนประกันวินาศภัย

ข้อ ๑๔  นิติบุคคลต้องดำรงไว้ซึ่งเงินกองทุนตลอดเวลาที่ได้รับใบอนุญาตเป็นนายหน้าประกันวินาศภัยไม่น้อยกว่าร้อยละศูนย์จุดสองห้าของรายได้จากค่าบำเหน็จสุทธิสำหรับรอบปีบัญชีที่ผ่านมา
แต่ต้องไม่น้อยกว่าจำนวน ดังต่อไปนี้
(๑) หนึ่งล้านบาท สำหรับนิติบุคคลที่เป็นนายหน้าประกันวินาศภัยโดยตรง
(๒) หนึ่งล้านบาท สำหรับนิติบุคคลที่เป็นนายหน้าประกันวินาศภัยต่อ
(๓) หนึ่งล้านห้าแสนบาท
สำหรับนิติบุคคลที่เป็นนายหน้าประกันวินาศภัยโดยตรง และนายหน้าประกันวินาศภัยต่อ
ให้ถือว่าการดำรงเงินกองทุนของสถาบันการเงินตามกฎหมายว่าด้วยธุรกิจสถาบันการเงินเป็นการดำรงเงินกองทุนตามวรรคหนึ่งแล้วและมิให้นำความในข้อ
๑๕ มาใช้บังคับกับการดำรงเงินกองทุนของนิติบุคคลที่เป็นสถาบันการเงิน

ข้อ ๑๕  ทรัพย์สินที่ต้องดำรงไว้เป็นเงินกองทุนตามข้อ
๑๔ ต้องปราศจากภาระผูกพัน และเป็นทรัพย์สินอย่างหนึ่งอย่างใด ดังต่อไปนี้
(๑) พันธบัตรรัฐบาลไทย พันธบัตรธนาคารแห่งประเทศไทย
พันธบัตรองค์การหรือรัฐวิสาหกิจหรือตั๋วเงินคลัง
(๒) เงินฝากธนาคาร
(๓) สลากออมทรัพย์ ที่ออกโดยธนาคารที่มีกฎหมายเฉพาะจัดตั้งขึ้น
(๔) ตั๋วแลกเงิน ตั๋วสัญญาใช้เงิน
หรือตราสารหนี้ที่ออกโดยสถาบันการเงิน
ซึ่งตราสารหนี้ดังกล่าวได้รับการจัดอันดับความน่าเชื่อถือที่ลงทุนได้ (investment grade) ระดับ BBB ขึ้นไป
(๕) ทรัพย์สินอื่นที่ได้รับความเห็นชอบจากนายทะเบียน

ข้อ ๑๖  นายหน้าประกันวินาศภัยซึ่งเป็นสถาบันการเงินหรือเป็นผู้ได้รับอนุญาตจากธนาคารแห่งประเทศไทยให้ประกอบธุรกิจบริการรับชำระเงินแทน
ต้องรับชำระเบี้ยประกันภัยเข้าบัญชีบริษัทผู้รับประกันภัยเท่านั้น
นายหน้าประกันวินาศภัยซึ่งเป็นนิติบุคคลอื่นนอกจากที่กำหนดไว้ในวรรคหนึ่ง
ต้องจัดให้มีบัญชีเงินฝากสถาบันการเงินสำหรับการรับหรือจ่ายเบี้ยประกันภัย
แยกจากบัญชี ที่ใช้ในการดำเนินการอื่น ๆ โดยบัญชีดังกล่าวต้องปราศจากภาระผูกพัน
และให้ดำเนินการ ดังต่อไปนี้
(๑) ฝากเบี้ยประกันภัยที่ได้รับไว้ในบัญชีเงินฝากสถาบันการเงินภายในสามวันนับแต่วันที่ได้รับ
(๒)
ทำหนังสือแจ้งต่อสถาบันการเงินแสดงความยินยอมให้นายทะเบียนตรวจสอบข้อมูลบัญชีตามวรรคหนึ่งจากสถาบันการเงินได้โดยตรง
พร้อมส่งสำเนาหนังสือแสดงความยินยอมต่อนายทะเบียนภายในสิบห้าวันนับแต่วันที่เปิดบัญชีตามวรรคหนึ่ง
การเปลี่ยนแปลง เพิ่ม
หรือลดบัญชีเงินฝากตามวรรคสองจะต้องได้รับความเห็นชอบจากนายทะเบียน
ความในวรรคสองและวรรคสามให้ใช้กับการจัดให้มีบัญชีเงินฝากสถาบันการเงินสำหรับการรับหรือจ่ายเบี้ยประกันภัยต่อด้วยโดยอนุโลม

ข้อ ๑๗  นิติบุคคลผู้ได้รับใบอนุญาตเป็นนายหน้าประกันวินาศภัยที่ประสงค์
จะเปลี่ยนแปลงแนวนโยบายและแผนการประกอบธุรกิจนายหน้าประกันวินาศภัยตามข้อ ๖ (๒)
(ก) หรือแผนภาพแสดงขั้นตอนการปฏิบัติงาน ระบบงาน บุคลากร
และเทคโนโลยีที่ใช้ในการประกอบธุรกิจนายหน้าประกันวินาศภัยตามข้อ ๖ (๒) (ข)
ให้ยื่นหนังสือขอรับความเห็นชอบจากนายทะเบียนพร้อมด้วยเอกสารหลักฐานที่เกี่ยวข้อง
และให้นายทะเบียนพิจารณาให้แล้วเสร็จพร้อมทั้งแจ้งผลการพิจารณาให้นิติบุคคลทราบภายในสามสิบวันนับแต่วันที่ได้รับหนังสือขอรับความเห็นชอบ
 ทั้งนี้
หากนายทะเบียนมิได้แจ้งผลการพิจารณาภายในกำหนดเวลาดังกล่าว
ให้ถือว่านายทะเบียนให้ความเห็นชอบการเปลี่ยนแปลงนั้นแล้ว

ข้อ ๑๘  ให้นิติบุคคลแจ้งนายทะเบียนเป็นหนังสือภายในห้าวันนับแต่วันที่ย้ายสำนักงานหรือสาขา

ข้อ ๑๙  ให้นิติบุคคลแจ้งนายทะเบียนเป็นหนังสือภายในสิบห้าวันนับแต่วันที่นิติบุคคลเปลี่ยนแปลง
(๑) ผู้จัดการสาขาหรือผู้บริหารสาขาตามข้อ ๖ (๒) (ค) ๓)
หรือนายหน้าประกันวินาศภัยผู้ปฏิบัติงานในสำนักงานตามข้อ ๖ (๒) (ค) ๔)
(๒)
รายการทางทะเบียนที่จดทะเบียนไว้ต่อนายทะเบียนหุ้นส่วนบริษัทตามประมวลกฎหมายแพ่งและพาณิชย์
หรือนายทะเบียนตามกฎหมายว่าด้วยบริษัทมหาชนจำกัด

ข้อ ๒๐  นิติบุคคลต้องจัดทำสมุดทะเบียน สมุดบัญชี
เอกสารเกี่ยวกับธุรกิจ และยื่นรายงานเกี่ยวกับผลของการประกอบธุรกิจต่อนายทะเบียน

หมวด ๔
การต่ออายุใบอนุญาต

ข้อ ๒๑  นิติบุคคลที่ประสงค์จะขอต่ออายุใบอนุญาตเป็นนายหน้าประกันวินาศภัยต้องยื่นคำขอตามแบบที่นายทะเบียนกำหนด

ข้อ ๒๒  นายทะเบียนจะต่ออายุใบอนุญาตเป็นนายหน้าประกันวินาศภัยได้
เมื่อผู้ขอต่ออายุใบอนุญาตปฏิบัติตามประกาศหรือคำสั่งของคณะกรรมการหรือนายทะเบียนครบถ้วน

หมวด ๕
การเลิกประกอบธุรกิจนายหน้าประกันวินาศภัย

ข้อ ๒๓  นิติบุคคลที่ประสงค์จะเลิกประกอบธุรกิจนายหน้าประกันวินาศภัย
ให้แจ้งให้นายทะเบียนทราบภายในสิบห้าวันนับแต่วันจดทะเบียนยกเลิกวัตถุประสงค์เป็นนายหน้าประกันวินาศภัยพร้อมส่งคืนใบอนุญาตต่อนายทะเบียน

บทเฉพาะกาล

ข้อ ๒๔  ให้ถือว่าบรรดานิติบุคคล
หรือสถาบันการเงินที่ได้รับใบอนุญาตเป็นนายหน้าประกันวินาศภัยอยู่ก่อนวันที่ประกาศนี้มีผลใช้บังคับเป็นนายหน้าประกันวินาศภัย
ที่ได้รับใบอนุญาตตามประกาศนี้

ข้อ ๒๕  ให้นิติบุคคลตามข้อ
๒๔ ส่งรายละเอียดเกี่ยวกับการประกอบธุรกิจตามข้อ ๖ (๒) ให้แล้วเสร็จภายในหนึ่งปีนับแต่วันประกาศนี้มีผลใช้บังคับหรือก่อนวันต่ออายุใบอนุญาตเป็นนายหน้าประกันวินาศภัยครั้งถัดไปแล้วแต่วันใดจะถึงหลัง
หากนิติบุคคลดำเนินการไม่แล้วเสร็จภายในกำหนดระยะเวลาตามวรรคหนึ่ง
ให้ใบอนุญาตของนิติบุคคลหรือสถาบันการเงินนั้นสิ้นอายุ

ข้อ ๒๖  ให้นิติบุคคลตามข้อ
๒๔ ที่มิใช่สถาบันการเงินดำรงเงินกองทุนให้ครบถ้วนตามข้อ ๑๔ ภายในหนึ่งปีนับแต่วันประกาศนี้มีผลใช้บังคับหรือก่อนวันต่ออายุใบอนุญาตเป็นนายหน้าประกันวินาศภัยครั้งถัดไปแล้วแต่วันใดจะถึงหลัง
ในระหว่างการดำเนินการตามวรรคหนึ่ง
นิติบุคคลต้องดำรงเงินกองทุนตลอดเวลาไม่น้อยกว่าจำนวน ดังต่อไปนี้
(๑) หนึ่งล้านบาท สำหรับนิติบุคคลที่เป็นนายหน้าประกันวินาศภัยโดยตรง
(๒) หนึ่งล้านบาท สำหรับนิติบุคคลที่เป็นนายหน้าประกันวินาศภัยต่อ
(๓) หนึ่งล้านห้าแสนบาท
สำหรับนิติบุคคลที่เป็นนายหน้าประกันวินาศภัยโดยตรง และนายหน้าประกันวินาศภัยต่อ

ประกาศ
ณ วันที่ ๒๗ ธันวาคม พ.ศ. ๒๕๕๔
อารีพงศ์
 ภู่ชอุ่ม
ปลัดกระทรวงการคลัง
ประธานคณะกรรมการกำกับและส่งเสริมการประกอบธุรกิจประกันภัย

ปริยานุช/ผู้จัดทำ
๒ กุมภาพันธ์
๒๕๕๕

ปณตภร/ผู้ตรวจ
๑๓ กุมภาพันธ์
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๒๖ ง/หน้า ๗๓/๓๑ มกราคม ๒๕๕๕